AfriForum: Lorgat moet leuenverklikkertoets ondergaan oor raskwota-debakelHaroon Lorgat. Foto: Krieket Suid-Afrika se webtuiste AfriForum het aangebied om die koste van só ŉ toets ten volle te betaal. Dit volg nadat Lorgat ontken het dat hy rasvoorskrifte gestel het vir die saamstel van die Proteas vir dié span se Wêreldbekerhalfeindstryd teen Nieu-Seeland se Swartpette. Volgens Kallie Kriel, uitvoerende hoof van AfriForum, is Lorgat se ontkenning nie geloofwaardig nie, aangesien dit duidelik uit die spankeuses afgelei kan word dat die huidige spelpeil van spelers nie die enigste kriteria is wat gevolg is om die span saam te stel nie. “Lorgat het die geleentheid om met ŉ leuenverklikkertoets sy naam in ere te herstel en sou hy die waarheid praat, het hy geen rede om te weier om ŉ leuenverklikkertoets te ondergaan nie,” het Kriel gesê. Kriel voer aan dit is belangrik dat krieketondersteuners wêreldwyd klarigheid kry oor of die Wêreldbekertoernooi werklik ŉ vertoonvenster van die wêreld se beste spelers was en of politiek en ras ŉ rol in spankeuses gespeel het. “Veral Suid-Afrikaanse krieketliefhebbers het die reg om te weet of die span wat ondersteun word, op meriete gekies is,” het Kriel bygevoeg. Indien Lorgat weier om ŉ leuenverklikkertoets te ondergaan, gaan AfriForum volgens Kriel volstoom voort om ŉ amptelike klagte teen Krieket Suid-Afrika (KSA) by die Internasionale Krieketraad (IKR) in te dien weens die rasvoorskrifte wat gestel word vir die saamstel van die nasionale span.